En 41-årig mand blev torsdag ved retten i Hjørring fundet skyldig i grov vold med kniv, trusler og hærværk, og han skal derfor et år bag tremmer. Det oplyser Den Nordjyske Anklagemyndighed. Manden var tiltalt for at have snittet en kvindelig bekendt med en køkkenkniv, ligesom han skulle have truet hende med at ville slå hende ihjel og have rasseret hendes lejlighed. Hele episoden fandt sted om formiddagen søndag 17. februar i en lejlighed i Frederikshavn. Ifølge anklageskriftet har den 41-årige mand snittet kvinden i armen med en køkkenkniv, så kvinden fik en otte centimeter lang og tre millimeter dyb flænge i armen. Efterfølgende truede manden kvinden med at ville skære halsen over på hende. Derudover var den 41-årige mand tiltalt for at have udøvet hærværk for 75.000 kroner i kvindens lejlighed. Manden skulle blandt andet have smadret fladskærms-tv, sofa, reoler og porcelæn. Og i dag blev manden altså fundet skyldig i grov vold med kniv, trusler og hærværk. Manden er fortsat fængslet, oplyser anklagemyndigheden.

Referat:
En 41-årig mand er idømt et års fængsel for grov vold med kniv, trusler og hærværk mod en kvindelig bekendt.